

* 1. ΕΛΛΗΝΙΚΗ ΔΗΜΟΚΡΑΤΙΑ

**ΝΟΜΟΣ ΜΑΓΝΗΣΙΑΣ**

**ΔΗΜΟΣ ΒΟΛΟΥ**  Βόλος 6 Φεβρουαρίου 2026

**Δ/ΝΣΗ ΒΙΩΣΙΜΗΣ ΚΙΝΗΤΙΚΟΤΗΤΑΣ** Aρ. Πρωτ.: 9858

Ταχ. Δ/νση: Μικρασιατών 81 ΠΡΟΣ: Τον Δήμαρχο Βόλου

Πληροφορίες: Μ. Γκίκα

Τηλέφωνο: 2421356876

Email: [m.gkika@volos-city.gr](mailto:m.gkika@volos-city.gr)

**ΘΕΜΑ: Αποστολή της υπ. αρ. 17/2026 Απόφασης της Επιτροπής Βιώσιμης Κινητικότητας**

Σας αποστέλλουμε την υπ’ αριθ. 17/2026 Απόφαση Επιτροπής Βιώσιμης Κινητικότητας που αφορά στον ***«Έγκριση του κανονισμού λειτουργίας συστήματος κοινόχρηστων ηλεκτρικών ποδηλάτων στο Δήμο Βόλου»*** και παρακαλούμε όπως συμπεριληφθεί στην προσεχή Συνεδρίαση της Δημοτικής Επιτροπής, ώστε να ληφθεί σχετική απόφαση.

|  |  |
| --- | --- |
| **Η ΑΝΑΠΛ. ΠΡΟΪΣΤΑΜΕΝΗ Δ/ΝΣΗΣ**  **ΒΙΩΣΙΜΗΣ ΚΙΝΗΤΙΚΟΤΗΤΑΣ**  **ΜΑΡΙΑΝΘΗ ΓΚΙΚΑ**  **ΠΟΛΙΤΙΚΟΣ ΜΗΧΑΝΙΚΟΣ ΠΕ/Α**, **M.Sc** | **Ο ΑΝΤΙΔΗΜΑΡΧΟΣ**  **ΠΟΛΕΟΔΟΜΙΚΟΥ ΣΧΕΔΙΑΣΜΟΥ ΒΙΩΣΙΜΗΣ ΚΙΝΗΤΙΚΟΤΗΤΑΣ ΚΑΙ**  **ΚΥΚΛΟΦΟΡΙΑΚΩΝ ΘΕΜΑΤΩΝ**  **ΓΕΩΡΓΙΟΣ ΜΟΥΛΑΣ** |

**ΕΠΙΤΡΟΠΗ**

**ΒΙΩΣΙΜΗΣ ΚΙΝΗΤΙΚΟΤΗΤΑΣ**

**ΔΗΜΟΥ ΒΟΛΟΥ**

***Αρ. Ε.Β.Κ. 017/2026***

**ΣΥΝΕΔΡΙΑΣΗ 1η:** Δευτέρα, 12 Ιανουαρίου 2026.

**ΘΕΜΑ 17ο: «Έγκριση του κανονισμού λειτουργίας συστήματος κοινόχρηστων ηλεκτρικών ποδηλάτων στο Δήμο Βόλου»**

Η Επιτροπή εξέτασε την εισήγηση της Δ/νσης Βιώσιμης Κινητικότητας μετά την ολοκλήρωση του έργου : «Ενίσχυση της Μικροκινητικότητας στον Δ. Βόλου», η οποία αφορά στον κανονισμό προκειμένου να τεθεί σε λειτουργία το σύστημα των ηλεκτρικών κοινόχρηστων ποδηλάτων του Δήμου Βόλου.

**ΑΠΟΦΑΣΙΖΕΙ ΟΜΟΦΩΝΑ:**

**Εγκρίνει** τον κανονισμό λειτουργίας όπως αυτός τέθηκε από τη Δ/νση Βιώσιμης Κινητικότητας, που είναι η υπεύθυνη Υπηρεσία για τη λειτουργία του συστήματος των κοινόχρηστων ηλεκτρικών ποδηλάτων του Δήμου Βόλου.

Επισυνάπτεται ο Κανονισμός.

**Για την Επιτροπή**

**Γεώργιος Μουλάς *(Πρόεδρος) …………….***

**Τα Μέλη της Επιτροπής**

1. **Καπουρνιώτης Μιχάλης** (Εκπρόσωπος πλειοψηφίας) ***……………***

2. **Σαββάκης Αριστείδης**  (Εκπρόσωπος πλειοψηφίας) ***…………***

3. **Αναγνώστου - Στάθη Παρασκευή** (Εκπρόσωπος πλειοψηφίας) ***ΑΠΟΥΣΑ***

4. **Πράττος Γεώργιος** (Εκπρόσωπος πλειοψηφίας) ***ΑΠΩΝ***

5. **Γκογκινούδης Τριαντάφυλλος** (Εκπρόσωπος πλειοψηφίας) ***ΑΠΩΝ***

6. **Κοκκινάκη Φωτεινή** (Εκπρόσωπος 2ου εκλογικού συνδυασμού) ***ΑΠΟΥΣΑ***

7. **Γαργάλας Κωνσταντίνος** (Εκπρόσωπος 3ου εκλογικού συνδυασμού) ***ΑΠΩΝ***

8. **Χατζηγεωργίου Άννα** (Δ/νση Β. Κ. – ΤΚΣ) ***…………….***

9. **Γκίκα Μαριάνθη** (Δ/νση Β. Κ. – ΤΣ) ***…………….***

10**. Βαρβάρης Στυλιανός** (Εκπρόσωπος Τροχαίας) ***ΑΠΩΝ***

11. **Μαντζίρης Άγγελος** (Εκπρόσωπος Τ.Ε.Ε. Μαγνησίας) ***ΑΠΩΝ***

12. **Μαραβέγιας Στέλιος** (Εκπρόσωπος Πολιτικών Μηχανικών) ***…………….***

13. **Πολύζου Ζωή** (Εκπρόσωπος Αρχιτεκτόνων, Πρόεδρος) ***…………….***

14. **Τσιργούλας Αχιλλέας** (Εκπρόσωπος Ε.Ε.Τε.Μ.) ***ΑΠΩΝ***

15. **Ντούγκας Επαμεινώνδας** (Εκπρόσωπος Αστικού ΚΤΕΛ Βόλου) ***…………….***

16 **Καλαντζής Χρήστος** (Εκπρόσωπος Υπεραστικού ΚΤΕΛ Μαγνησίας) ***…………….***

17. **Πασχαλίδης Ευδόκιμος** (Εκπρόσωπος Συνδέσμου Ιδιοκτητών Ταξί) ***…………….***

18. **Κωσταντέλιας Άρης** (Εκπρόσωπος ΜΟΤΟ.ΛΕ.Β.) ***…………….***

19. **Καραμήντζας Ευάγγελος** (Εκπρόσωπος Πυροσβεστικής Υπηρεσίας) ***ΑΠΩΝ***

20. **Θέος Ευάγγελος** (Εκπρόσωπος Φίλων Ποδηλάτου) ***ΑΠΩΝ***

21. **Ναθαναήλ Ευτυχία** (Εκπρόσωπος Πανεπιστημίου Θεσσαλίας) ***ΑΠΟΥΣΑ***

22. **Μπίκος Απόστολος**  (Εκπρόσωπος Εκπαιδευτών Υπ. Οδηγών) ***ΑΠΩΝ***

23. **Μπαρμπαγεωργόπουλος Δημήτρης** (Εκπρόσωπος ΑΜΕΑ) ***ΑΠΩΝ***

24. **Καπουρνιώτης Αναστάσιος**  (Εκπρόσωπος Πολιτών) ***…………….***

25. **Αγιώτη Αικατερίνη**  (Εκπρόσωπος Πολιτών) ***ΑΠΟΥΣΑ***

26. **Κουβάτας Απόστολος**, (Εκπρόσωπος Δημοτικής Αστυνομίας) ***…………….***

**ΚΑΝΟΝΙΣΜΟΣ ΛΕΙΤΟΥΡΓΙΑΣ ΣΥΣΤΗΜΑΤΟΣ ΚΟΙΝΟΧΡΗΣΤΩΝ ΗΛΕΚΤΡΙΚΩΝ ΠΟΔΗΛΑΤΩΝ ΔΗΜΟΥ ΒΟΛΟΥ**

**ΑΡΘΡΟ 1 - ΠΡΟΙΜΙΟ**

Ο Δήμος Βόλου με τον παρόντα κανονισμό προσδιορίζει τους όρους χρήσης και λειτουργίας του Συστήματος Κοινόχρηστων Ηλεκτρικών Ποδηλάτων, με σκοπό αφενός τη διαχείριση και την προστασία της δημοτικής περιουσίας από τις Δημοτικές υπηρεσίες και τους δημότες με τον καλύτερο δυνατό τρόπο και αφετέρου τη διατύπωση με σαφήνεια των υποχρεώσεων και των δικαιωμάτων των χρηστών.

Στον παρόντα κανονισμό καθορίζονται η διάρκεια λειτουργίας του συστήματος σε ημερήσια βάση, οι ώρες χρήσης του από τους δημότες, οι προϋποθέσεις και ο τρόπος απόκτησης δικαιώματος χρήσης, η διαδικασία και ο τρόπος χρήσης του συστήματος. Ακόμη αναφέρονται ρητά οι υποχρεώσεις και τα δικαιώματα των χρηστών. Τέλος, καθορίζεται η έννοια του τέλους χρήσης και τα αναλογούντα πρόστιμα για κάθε παράβαση, καθώς και η επιτροπή για την επιβολή τους.

Σκοπός της παροχής Κοινόχρηστων Ηλεκτρικών Ποδηλάτων είναι η προώθηση της βιώσιμης κινητικότητας στην πόλη, συμβάλλοντας στη μείωση της κυκλοφοριακής συμφόρησης, της ατμοσφαιρικής ρύπανσης και του θορύβου. Η χρήση του ποδηλάτου ενθαρρύνει έναν υγιεινό τρόπο ζωής, βελτιώνοντας τη φυσική κατάσταση των χρηστών. Επιπλέον, η υπηρεσία αυτή παρέχει μια οικονομικά προσιτή εναλλακτική λύση μετακίνησης στους πολίτες συμβάλλοντας στη μείωση των δαπανών μεταφοράς. Τέλος, η χρήση ηλεκτρικών ποδηλάτων συντελεί στην προώθηση της πράσινης κινητικότητας, ελαχιστοποιώντας τον αντίκτυπο της ανθρώπινης δραστηριότητας στο περιβάλλον.

**ΑΡΘΡΟ 2 – ΝΟΜΙΚΟ ΠΛΑΙΣΙΟ**

Αυτός ο κανονισμός εκδίδεται με βάση τις διατάξεις των άρθρων 75 και 79 του ν. 3463/2006, όπως τροποποιήθηκε με την παράγραφο 2 άρθρο 11 του ν.4674/2020 και του Β.Δ. 24/9-20/10/1958 και αποτελεί κανονιστική διοικητική πράξη που έχει ισχύ ουσιαστικού νόμου.

**ΑΡΘΡΟ 3 – ΓΕΝΙΚΟΙ ΟΡΟΙ**

* Ως «**Σύστημα Κοινόχρηστων Ηλεκτρικών Ποδηλάτων (ΣΚΗΠ)»** νοείται το υλοποιημένο από το Δήμο σύστημα κοινόχρηστων ποδηλάτων με δυνατότητα βραχυχρόνιας χρήσης ποδηλάτων, όπως αναλυτικά περιγράφεται στον κανονισμό.
* Ως «**Ποδήλατο**» νοείται το ποδήλατο με αλουμινένιο σκελετό, ειδικό αντικλεπτικό και αντιβανδαλιστικό σχεδιασμό, που φέρει ειδικό αριθμό «ταυτοποίησης» και ενσωματωμένο σύστημα GPS/GPRS.
* Ως «**Σταθμός Μίσθωσης**» νοείται ο σταθμός των ποδηλάτων που περιλαμβάνει θέσεις κλειδώματος/φόρτισης.
* Ως «**Θέση κλειδώματος/φόρτισης**» νοείται η θέση του Σταθμού, στην οποία τοποθετείται, ασφαλίζεται το ποδήλατο.
* Ως «**Τερματικό μίσθωσης**» νοείται το σύστημα με οθόνη αφής, μέσω του οποίου δίνεται η δυνατότητα μίσθωσης ενός ποδηλάτου.
* Ως «**Χρήστης**» νοείται κάθε χρήστης του ΣΚΗΠ που έχει εγγραφεί και χρησιμοποιεί το ΣΚΗΠ.
* Ως «**Εγγραφή Χρήστη**» νοείται η διαδικασία εγγραφής κάθε φυσικού προσώπου στο σύστημα με ταυτοποίηση μέσω τραπεζικής κάρτας.

**ΑΡΘΡΟ 4 – ΓΕΝΙΚΗ ΠΕΡΙΓΡΑΦΗ ΣΥΣΤΗΜΑΤΟΣ**

Το σύστημα περιλαμβάνει **55 ηλεκτρικά ποδήλατα** και **8 σταθμούς φόρτισης ηλεκτρικών ποδηλάτων.**

Οι σταθμοί ποδηλάτων βρίσκονται στις παρακάτω θέσεις εντός του αστικού ιστού του πολεοδομικού συγκροτήματος Βόλου-Ν. Ιωνίας:

1. ΣΤΑΘΜΟΣ 1: Δημαρχείο Βόλου (Βόλος)
2. ΣΤΑΘΜΟΣ 2: Γκλαβάνη μεταξύ Ερμού και 28ης Οκτωβρίου (Βόλος)
3. ΣΤΑΘΜΟΣ 3: Εθνικών Αγώνων μεταξύ Μαγνησίας και Πλ. Ειρήνης (Ν. Ιωνία)
4. ΣΤΑΘΜΟΣ 4: Μελ. Μερκούρη και Δοξοπούλου (Ν. Ιωνία)
5. ΣΤΑΘΜΟΣ 5: Πανεπιστήμιο 1- Τμήμα Χωροταξίας, Αλαμάνας και Σέκερη
6. ΣΤΑΘΜΟΣ 6: Πλατεία Αγ. Κων/νου (κοντά στον Ι.Ν. Αγ. Κων/νου και στην παιδική χαρά)
7. ΣΤΑΘΜΟΣ 7 : Πανεπιστήμιο 2 – Θόλος, Φιλελλήνων μεταξύ Αργοναυτών και Ιάσονος
8. ΣΤΑΘΜΟΣ 8 : ΕΑΚ ΒΟΛΟΥ / Κολυμβητήριο

Η πρόσβαση σε ποδήλατα του ΣΚΗΠ δίνεται αποκλειστικά από τους ανωτέρω σταθμούς.

Αναλώσιμα θα βρίσκονται σε αποθήκη με υλικά.

Από τους σταθμούς δίνεται η πρόσβαση σε ποδήλατα του ΣΚΗΠ μέσω εφαρμογής (app) από το Play Store ή από το Apple Store.

**ΑΡΘΡΟ 5 - ΔΙΑΔΙΚΑΣΙΑ ΕΓΓΡΑΦΗΣ ΣΤΗΝ ΥΠΗΡΕΣΙΑ ΚΑΙ ΜΕΘΟΔΟΣ ΠΡΟΣΒΑΣΗΣ**

Κάθε πολίτης που επιθυμεί να χρησιμοποιήσει το ΣΚΗΠ, θα πρέπει να κατεβάσει την ειδική εφαρμογή (app) από το Play Store ή από το Apple Store (δωρεάν) και να προχωρήσει σε εγγραφή δίνοντας στο σύστημα έγκυρα στοιχεία ταυτοποίησης. Αυτά τα στοιχεία χρησιμοποιούνται για την επαλήθευση της ταυτότητας και της ηλικίας των χρηστών. **Δεν θα υπάρχει κράτηση χρημάτων για οτιδήποτε, αφού οι λειτουργίες του συστήματος παρέχονται στους πολίτες δωρεάν για ένα (1) έτος.**

Στη συνέχεια με τη χρήση της εφαρμογής (app) στο κινητό του χρήστη, όταν ο χρήστης θέλει να χρησιμοποιήσει ένα ποδήλατο, απλά σαρώνει (scan) τον κωδικό QR που βρίσκεται στο ποδήλατο. Η θέση κλειδώματος ξεκλειδώνει το ποδήλατο και αρχίζει η χρήση. **Η χρήση της εφαρμογής είναι αυστηρά προσωπική. Εναλλακτικά πρόσβαση στην εφαρμογή γίνεται απευθείας από τους παρακάτω συνδέσμους με χρήση προγράμματος περιήγησης.** Συγκεκριμένα:

Η εφαρμογή είναι διαθέσιμη σε Android και iOS:

(play store) Android: <https://play.google.com/store/apps/details?id=gr.brainbox.kapevolos>

(apple store) iOS: <https://apps.apple.com/us/app/easybike-volos/id6480113541>

**Σημειώνεται δε, ότι η αυθεντικοποίηση του χρήστη πραγματοποιείται με ταυτοποίηση μέσω τραπεζικής κάρτας.**

Οι χρήστες μετά το πέρας των **τριών (3) ωρών** που έχουν δικαίωμα να χρησιμοποιήσουν το ποδήλατο, θα πρέπει να το επιστρέψουν σε οποιαδήποτε βάση ποδηλάτου και να το ασφαλίσουν σε μια κενή θέση. Έτσι σταματάει η χρέωση του ποδηλάτου σε αυτούς. Σε περίπτωση που ο χρήστης δεν επιστρέψει το ποδήλατο εντός τριών (3) ωρών και αν για οποιοδήποτε λόγο οι χρήστες δεν μπορούν να ασφαλίσουν το ποδήλατο σε μια θέση, θα πρέπει να επικοινωνήσουν άμεσα με το γραφείο υποστήριξης και να παραδώσουν το ποδήλατο με τον τρόπο που θα τους υποδειχθεί.

Η λειτουργία της υπηρεσίας επιτρέπεται μόνο σε άτομα **ηλικίας άνω των 18 ετών,** γνώστες της χρήσης ποδηλάτων και τα οποία δεν έχουν οποιαδήποτε αντίθετη προς τη χρήση τους ιατρική οδηγία (σε αντίθετη περίπτωση ο Δήμος δεν φέρει καμία ευθύνη).

Όπως αναφέρθηκε και ανωτέρω οι ηλεκτρονικοί λογαριασμοί είναι αυστηρά προσωπικοί και δεν μεταβιβάζονται. Ο κάτοχός τους είναι νομικά υπεύθυνος και δεσμεύεται από τους παρόντες όρους και σε αυτόν αποδίδεται κάθε ευθύνη για κάθε καταστροφή ή τραυματισμό που προκλήθηκε άμεσα ή έμμεσα από τη χρήση του ποδηλάτου.

**ΑΡΘΡΟ 6 – ΔΙΑΘΕΣΙΜΟΤΗΤΑ ΤΗΣ ΥΠΗΡΕΣΙΑΣ**

Μέγιστος χρόνος χρήσης κάθε ποδηλάτου ορίζονται οι **τρεις (3) ώρες.** Σε περίπτωση διαφωνίας για τη διάρκεια χρήσης του ποδηλάτου από τον χρήστη, τα μόνα αξιόπιστα δεδομένα θεωρούνται τα δεδομένα που παρέχονται από το πληροφοριακό σύστημα της υπηρεσίας.

Η υπηρεσία είναι διαθέσιμη:

Kάθε ημέρα της εβδομάδας με ωράριο λειτουργίας 08:00 έως 22:00, που θα δύναται να καθορίζεται διαφορετικά με απόφαση Δημάρχου. Εξαίρεση αποτελούν οι περιπτώσεις διακοπής λειτουργίας για λόγους συντήρησης, λόγους ανωτέρας βίας, ή απόφασης των αρμόδιων αρχών για ολική ή μερική και προσωρινή ή αορίστου χρόνου απαγόρευση της κυκλοφορίας ποδηλάτων.

**ΑΡΘΡΟ 7 – ΥΠΟΧΡΕΩΣΕΙΣ ΤΩΝ ΜΕΡΩΝ**

**7.1 Υποχρεώσεις του Δήμου**

Ο Δήμος δεσμεύεται για την παροχή των υπηρεσιών της εφαρμογής (app), σύμφωνα με τους προβλεπόμενους, στο παρόν, όρους.

Ο Δήμος δεσμεύεται να καταβάλει τις καλύτερες προσπάθειες για τη διασφάλιση της διάρκειας και της ποιότητας της υπηρεσίας κοινόχρηστων ποδηλάτων.

**Ο Δήμος δεν φέρει καμία ευθύνη:**

* Σε περίπτωση κακής χρήσης των προτεινόμενων υπηρεσιών από τον πελάτη.
* Σε περίπτωση κακής, πλημμελούς ή παραβατικής συμπεριφοράς του χρήστη του ποδηλάτου.
* Σε περίπτωση μη τήρησης από τον χρήστη, των υποχρεώσεών του όπως αναγράφονται στο παρόν.
* Σε περίπτωση χρήσης της υπηρεσίας από μη εξουσιοδοτημένο πρόσωπο.
* Για ατυχήματα (τροχαία ή άλλα) που ενδέχεται να συμβούν στους χρήστες κατά τη διάρκεια της χρήσης.
* Σε περίπτωση βλαβών, κορεσμών, δυσλειτουργιών ή αναστολής του συστήματος λόγω διακοπής των επικοινωνιών στα δίκτυα κινητής τηλεφωνίας, δημόσιας τηλεφωνίας, GSM, GPRS, SMS ή κάθε νέας γενιάς δικτύων που αναπτύσσονται από τον πάροχο κινητής τηλεφωνίας.
* Σε περίπτωση διακοπής ή πλημμελούς λειτουργίας της υπηρεσίας για οποιοδήποτε λόγο που δεν οφείλεται σε ευθεία υπαιτιότητά του, ιδίως δε για λόγους ανωτέρας βίας.
* Σε περίπτωση που ο χρήστης οδηγεί το ποδήλατο εκτός των διοικητικών ορίων του Δήμου όπως αυτά ορίζονται.

**7.2 Υποχρεώσεις του χρήστη**

Μέγιστος χρόνος χρήσης κάθε ποδηλάτου ορίζονται οι **τρεις (3) ώρες**. Ο χρήστης δεσμεύεται να επιστρέψει το ποδήλατο στον προκαθορισμένο χρόνο. Σε περίπτωση καταστροφής μέρους ή του συνόλου του υλικού, το ποσό των ζημιών που προκλήθηκε αξιολογείται από τον Δήμο, χρεώνεται και τιμολογείται συμπληρωματικά στον πελάτη βάσει των όρων και των μεθόδων του άρθρου 9.

* Ο χρήστης-οδηγός δεσμεύεται στη χρήση του ποδηλάτου με αυξημένη προσοχή. Δεσμεύεται για την τήρηση των κανόνων ασφαλείας και οδικής κυκλοφορίας.
* Ο χρήστης δεσμεύεται για τον έλεγχο του ποδηλάτου πριν την έναρξη χρήσης του. Πιο συγκεκριμένα οφείλει να ελέγξει την ορθή λειτουργία του συστήματος μετάδοσης κίνησης, του πλαισίου και των ελαστικών, τα φρένα, το φωτισμό και γενικότερα κάθε μέσο απαραίτητο για την ασφαλή χρήση του ποδηλάτου. Σε περίπτωση δυσλειτουργιών του ποδηλάτου οφείλει εντός διαστήματος δέκα (10) λεπτών να το επιστρέψει στο σύστημα. Στη συνέχεια μπορεί να ειδοποιήσει την υπηρεσία υποστήριξης μέσω τηλεφώνου στο **801 901 9010** (ισχύει αστική χρέωση) ή αποστέλλοντας το αίτημά τους ηλεκτρονικά στη διεύθυνση **support@smart-bike.gr**
* Ο χρήστης δεσμεύεται επίσης για τη χρήση του ποδηλάτου αποκλειστικά εντός των γεωγραφικών ορίων του Δήμου Βόλου.
* Ο χρήστης αναλαμβάνει τη φύλαξη του ποδηλάτου, υποχρεούται να το προστατεύει προς αποφυγή κλοπών κατά τη διάρκεια της χρήσης του και δεσμεύεται κατά την επιστροφή του ποδηλάτου στο σταθμό να χρησιμοποιεί το αντικλεπτικό σύστημα του ποδηλάτου (ασφάλιση ποδηλάτου σε μια κενή θέση).
* Ο χρήστης δεσμεύεται για την ορθή χρήση του ποδηλάτου και την προστασία του, καθώς επίσης και να χρησιμοποιεί το ποδήλατο μόνο για τους σκοπούς που προορίζεται
* Ο χρήστης αναλαμβάνει πλήρη ευθύνη για οποιεσδήποτε βλάβες ή ζημίες προκληθούν στο ποδήλατο ή σε άλλους κατά τη διάρκεια της χρήσης του.
* Ο χρήστης δεσμεύεται να επιστρέψει το ποδήλατο σε κάθε στιγμή εφόσον παρατηρηθεί κατάχρηση των όρων χρήσης του συστήματος, σε πρώτη ζήτηση του Δήμου που πραγματοποιείται μέσω οποιουδήποτε τρόπου επικοινωνίας μαζί του (τηλεφώνου, e-mail, μέσω ταχυδρομείου/courier κ.λ.π.)
* Ο χρήστης δεσμεύεται για την αναφορά κάθε απώλειας, κλοπής ή άλλου προβλήματος ή περιστατικού σχετικού με το ποδήλατο στον Δήμο. Η επισήμανση θα πρέπει να γίνεται άμεσα, στον τηλεφωνικό αριθμό που θα αναγράφεται στη σελίδα του Δήμου, στη βάση των ποδηλάτων κτλ. Ωστόσο μέχρι και την παράδοση του ποδηλάτου από τον Δήμο, το ποδήλατο μένει υπό την ευθύνη του χρήστη, σύμφωνα με τους όρους του παρόντος κανονισμού.
* Ο χρήστης-οδηγός ευθύνεται έναντι του Δήμου για οποιαδήποτε βλάβη ή ζημιά προκαλέσει σε βάρος τρίτων και υποχρεούται σε αποζημίωση του Δήμου Βόλου για οποιοδήποτε ποσό ο τελευταίος καταβάλει σε οποιοδήποτε τρίτο κατά τη διάρκεια χρήσης και κυκλοφορίας του ποδηλάτου είτε δικαστικώς είτε εξωδίκως. Ο Δήμος Βόλου στην περίπτωση αυτή έχει δικαίωμα αναγωγής κατά του υπόχρεου χρήστη ποδηλάτου.
* Ο χρήστης πρέπει να χρησιμοποιεί τα ποδήλατα με προσοχή και σεβασμό. Πρέπει να αποφεύγει συμπεριφορές που μπορεί να προκαλέσουν ζημιά, όπως απότομες κινήσεις, υπερβολική ταχύτητα ή χρήση εκτός δρόμου.
* Ο χρήστης πρέπει να φροντίζει να μην προκαλεί φθορές στα ποδήλατα ή τον εξοπλισμό τους, όπως κλειδαριές και τα συστήματα φωτισμού, καθώς και να μην κάνει χρήση ποδηλάτων με εμφανή προβλήματα ή βλάβες.
* Ο χρήστης πρέπει να διατηρεί τα ποδήλατα καθαρά και σε καλή κατάσταση, αποφεύγοντας τη χρήση του σε περιπτώσεις που θα μπορούσαν να λερωθούν υπερβολικά ή σε εδάφη με φυσικές συνθήκες που καταστρέφουν ή ενδέχεται να καταστρέψουν το ποδήλατο.

**ΑΡΘΡΟ 8 – ΠΕΡΙΟΡΙΣΜΟΙ ΣΤΗ ΧΡΗΣΗ ΤΗΣ ΥΠΗΡΕΣΙΑΣ**

* Απαγορεύεται στο χρήστη ο δανεισμός, η ενοικίαση ή του ηλεκτρονικού λογαριασμού του σε άλλο πρόσωπο εκτός αυτού που προβλέπεται από τους παρόντες κανόνες χρήσης.
* Ο χρήστης εξουσιοδοτείται να χρησιμοποιεί το ποδήλατο σύμφωνα με τους παρόντες όρους, καθόσον πραγματοποιεί μια λογική χρήση, που αποκλείει κυρίως: κάθε χρήση εκτός προκαθορισμένης περιοχής, κάθε χρήση αντίθετη με τις διατάξεις του Κώδικα Οδικής Κυκλοφορίας ή των κανόνων ασφαλείας, κάθε χρήση σε εδάφη ή σε φυσικές συνθήκες που καταστρέφουν το ποδήλατο, τη μεταφορά κάθε φορτίου άνω των δεκαπέντε (15) κιλών (συμπεριλαμβανομένου του χώρου του καλαθιού εφόσον διαθέτει), κάθε μεταφορά επιβάτη με οποιοδήποτε τρόπο, κάθε χρήση που θα μπορούσε να θέσει σε κίνδυνο τον χρήστη ή τρίτους, κάθε αποσυναρμολόγηση ή απόπειρα αποσυναρμολόγησης όλου ή μέρους του ποδηλάτου, οποιαδήποτε επέμβαση μηχανικά ή ηλεκτρικά-ηλεκτρονικά μέρη του και γενικότερα κάθε ανορθόδοξη χρήση του ποδηλάτου.

**ΑΡΘΡΟ 9 – ΕΥΘΥΝΕΣ ΚΑΙ ΔΗΛΩΣΕΙΣ ΤΟΥ ΧΡΗΣΤΗ**

* Ο χρήστης είναι ο μόνος και εξ΄ ολοκλήρου υπεύθυνος των καταστροφών που προκάλεσε το ποδήλατο ή της χρήσης που πραγματοποίησε καθ΄ όλη τη διάρκεια της χρήσης του ποδηλάτου, συμπεριλαμβανομένης αυτής που υπερβαίνει τη διάρκεια προκαθορισμένης χρήσης σε περίπτωση μη έγκαιρης επιστροφής του ποδηλάτου από τον χρήστη.
* Στην περίπτωση εξαφάνισης του ποδηλάτου για το οποίο είναι υπεύθυνος ο χρήστης έχει την υποχρέωση, η οποία προσδιορίζεται στο άρθρο 7.2 να επισημάνει την εξαφάνιση του ποδηλάτου που παραμένει υπό την πλήρη του ευθύνη.
* Σε περίπτωση ατυχήματος ή/και βλαβών, ή/και καταστροφών ή/και οποιουδήποτε περιστατικού που συνέβη εξαιτίας του ποδηλάτου, ο χρήστης-οδηγός έχει την υποχρέωση, η οποία προσδιορίζεται στο άρθρο 7.2 να επισημάνει τα γεγονότα εντός των αναγραφόμενων προθεσμιών και στον προαναφερόμενο τηλεφωνικό αριθμό. Παρ΄ όλα αυτά το ποδήλατο παραμένει υπό την ευθύνη του χρήστη μέχρι το κλείδωμά του σε ένα σημείο παράδοσης ή μέχρι την παράδοσή του στον εξουσιοδοτημένο εκπρόσωπο της αναδόχου εταιρείας.
* Με την ανάληψη ευθύνης ποδηλάτου από έναν χρήστη, ο τελευταίος δεσμεύεται να ελέγξει εκ των προτέρων την αποτελεσματική λειτουργία του ποδηλάτου, κυρίως με επαλήθευση των κύριων λειτουργικών στοιχείων του, τα οποία μη περιοριστικά είναι: η καλή τοποθέτηση της σέλας και των πεντάλ, η καλή κατάσταση του πλαισίου και των ελαστικών, η καλή λειτουργία του κουδουνιού, η καλή λειτουργία των φρένων και των φωτιστικών.
* Μετά την πιστοποίηση των στοιχείων του από τον σταθμό, ο χρήστης έχει δέκα (10) λεπτά από τη στιγμή που παραλαμβάνει το ποδήλατο για να επιβεβαιώσει τη γενική καλή κατάσταση του ποδηλάτου. Μετά από αυτόν τον χρόνο θεωρείται υπεύθυνος για τις παρατηρούμενες βλάβες ή καταστροφές.
* Συστήνεται στον χρήστη-οδηγό να δείχνει ιδιαίτερη προσοχή στο φρενάρισμα σε περίπτωση βροχής, να πραγματοποιήσει τη ρύθμιση της σέλας προκειμένου να προσαρμόσει το ύψος της στη μορφολογία του σώματός του. Να φορά εγκεκριμένο κράνος και ειδικά ενδύματα και γενικά να τηρεί όλα τα απαραίτητα μέτρα προστασίας του, σύμφωνα με την κείμενη νομοθεσία.
* Ο χρήστης δηλώνει ότι έχει πλήρη επίγνωση πιθανών κινδύνων που συνδέονται με την εντατική χρήση ποδηλάτου. Επιπλέον δηλώνει ότι οι όλες οι σχετικές πληροφορίες που καταχωρεί στο σύστημα είναι ακριβείς, είναι σε θέση να χρησιμοποιεί και έχει τις φυσικές προϋποθέσεις που αφορούν στη χρησιμοποίηση ενός ποδηλάτου και ιδιαίτερα ότι ικανοποιεί τις απαραίτητες προϋποθέσεις των άρθρων 7.2 και 9 ως ανωτέρω.
* Ο χρήστης δεσμεύεται να ενημερώνει άμεσα τον Δήμο για όλες τις αλλαγές των προσωπικών στοιχείων του όπως διεύθυνση, τηλέφωνο κ.λ.π.
* Ο χρήστης δεν μπορεί να στραφεί κατά του Δήμου για κάθε περίπτωση που χρήζει αναστολής, διακοπής ή δυσλειτουργίας των υπηρεσιών.

**ΑΡΘΡΟ 10 – ΔΙΚΑΙΩΜΑΤΑ ΤΟΥ ΔΗΜΟΥ**

Ο Δήμος διατηρεί το δικαίωμα άρνησης της πρόσβασης στην υπηρεσία σε όποιον δεν ικανοποιεί τους παρόντες όρους χωρίς την παροχή άλλης αιτιολόγησης.

Ο Δήμος διατηρεί το δικαίωμα να αποστέλλει στους χρήστες των κοινόχρηστων ηλεκτρικών ποδηλάτων, με χρήση ηλεκτρονικής επικοινωνίας, πάσης φύσεως ενημερώσεις ή ερωτηματολόγια ή έρευνες του Δήμου ή/και του Κέντρου Ανανεώσιμων Πηγών Ενέργειας (ΚΑΠΕ) για ανώνυμη και εθελοντική συμμετοχή των χρηστών για στατιστικούς ή επιστημονικούς ή άλλους συναφείς λόγους.

**ΑΡΘΡΟ 11 – ΠΟΙΝΕΣ**

Σε περίπτωση καταστροφής του ποδηλάτου, ο χρήστης υποχρεούται στην καταβολή ποσού των 2.542,00 ευρώ περιλαμβανομένου του ΦΠΑ που αντιστοιχεί στην αντικατάστασή του κατόπιν βεβαίωσης της επιτροπής του άρθρου 14.

Σε περίπτωση καταστροφής της θέσης του ποδηλάτου, ο χρήστης υποχρεούται στην καταβολή ποσού των 1.426,00 ευρώ περιλαμβανομένου του ΦΠΑ που αντιστοιχεί στην αντικατάσταση της θέσης κατόπιν βεβαίωσης της επιτροπής του άρθρου 14.

Η ίδια επιτροπή, σε περίπτωση βλάβης ή καταστροφής μέρους του υλικού του ποδηλάτου ή του σταθμού, διαπιστώνει τις ζημιές που προκλήθηκαν και καθορίζει το ποσό αποζημίωσης που απαιτείται για την αποκατάσταση, προβαίνοντας σε γνωμοδότηση περί της χρέωσης προς το χρήστη ή τρίτο υπαίτιο πρόσωπο.

Σε περίπτωση εσκεμμένης ζημιάς ή πρόκληση βλάβης ή δολιοφθοράς, πέραν των πιθανών νομικών ενεργειών και του ανωτέρου ποσού αποζημίωσης, επιβάλλεται πρόστιμο από 500€ έως 2.500,00€ αναλόγως της σοβαρότητας και έκτασης της κακόβουλης ενέργειας.

Ο καθορισμός του ύψους της αποζημίωσης σε περίπτωση φθορών θα γίνεται ύστερα από γνωμοδότηση της τριμελούς επιτροπής του Δήμου όπως αναφέρεται στο άρθρο 15.

**ΑΡΘΡΟ 12 – ΠΡΟΣΤΑΣΙΑ ΠΡΟΣΩΠΙΚΩΝ ΔΕΔΟΜΕΝΩΝ**

Η συλλογή και περαιτέρω επεξεργασία προσωπικών δεδομένων που πραγματοποιείται στο πλαίσιο χρήσης και λειτουργίας του συστήματος κοινόχρηστων ηλεκτρικών ποδηλάτων από τον Δήμο, διέπεται από τον Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ («Γενικός Κανονισμός για την Προστασία Δεδομένων») καθώς και το Ν.4624/2019: «Αρχή Προστασίας Δεδομένων Προσωπικού Χαρακτήρα», μέτρα εφαρμογής του Κανονισμού (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας δεδομένων (ΦΕΚ 137/Α/29-08-2019), όπως ισχύει.

Αναλυτικές πληροφορίες για τη συλλογή και επεξεργασία δεδομένων προσωπικού χαρακτήρα των χρηστών παρέχεται μέσω της Ενημέρωσης για την Προστασία Δεδομένων Προσωπικού Χαρακτήρα που περιλαμβάνεται στο Παράρτημα I.

**ΑΡΘΡΟ 13 – ΚΑΝΟΝΙΣΜΟΣ ΑΝΤΙΔΙΚΩΝ**

Ο χρήστης μπορεί να πραγματοποιήσει καταγγελία εντός προθεσμίας τριών (3) μηνών από την ημερομηνία που πραγματοποιήθηκαν τα γεγονότα τα οποία καταγγέλλει. Οι παρόντες όροι υπόκεινται στην Ελληνική νομοθεσία. Κάθε σχετική διαφωνία στην εκτέλεση, τη λειτουργία και την ερμηνεία των όρων θα επιλύεται δικαστικά στα αρμόδια δικαστήρια.

Κάθε καταγγελία θα αποστέλλεται στην ακόλουθη διεύθυνση: Δήμος Βόλου, πλατεία Ρήγα Φεραίου, Βόλος 38221 με την ένδειξη: «Καταγγελία για το Σύστημα Κοινόχρηστων Ηλεκτρικών Ποδηλάτων Δήμου Βόλου». Τηλ 2421356834, Email: mobility@volos-city.gr

**ΑΡΘΡΟ 14 – ΤΡΙΜΕΛΗΣ ΕΠΙΤΡΟΠΗ ΓΙΑ ΤΗΝ ΔΙΑΠΙΣΤΩΣΗ ΦΘΟΡΩΝ ΚΑΙ ΚΛΟΠΗΣ ΠΟΔΗΛΑΤΩΝ ΚΑΙ ΤΗΝ ΕΠΙΒΟΛΗ ΠΡΟΣΤΙΜΩΝ**

Συγκροτείται τριμελής επιτροπή, με τακτικά και αναπληρωματικά μέλη, η οποία θα αποτελείται από τους:

1. ……….. , κλάδου…….., με ειδικότητα
2. ……….. , κλάδου…….., με ειδικότητα
3. ……….. , κλάδου…….., με ειδικότητα

Αναπληρωτές:

1. ……….. , κλάδου…….., με ειδικότητα
2. ……….. , κλάδου…….., με ειδικότητα
3. ……….. , κλάδου…….., με ειδικότητα

Οι αρμοδιότητες της Επιτροπής είναι οι παρακάτω:

* Εξετάζει ενστάσεις σχετικά με τη βεβαίωση προστίμων.
* Εκδίδει τα πρόστιμα των παραβάσεων των χρηστών και τα διαβιβάζει στην Οικονομική Υπηρεσία του Δήμου για βεβαίωση και είσπραξη.
* Βεβαιώνει βλάβες που προξένησαν στο σύστημα χρήστες ή άλλοι πολίτες, ηθελημένα ή όχι,
* Γνωμοδοτεί για την επιβολή προστίμων, σε περίπτωση που κρίνει ότι η βλάβη επήλθε εσκεμμένα, σύμφωνα με το άρθρο 11 του παρόντος.
* Διαβιβάζει στην Οικονομική Υπηρεσία του Δήμου για βεβαίωση και είσπραξη του σχετικού προστίμου

**ΑΡΘΡΟ 15 – ΔΙΑΧΕΙΡΙΣΗ ΤΟΥ ΣΥΣΤΗΜΑΤΟΣ**

Η λειτουργία και διαχείριση του ΣΚΗΠ θα πραγματοποιηθεί στο όνομα του Δήμου Βόλου μέσω αναδόχου διαχειριστή, ο οποίος θα αναλάβει τη συντήρηση των ποδηλάτων και των αναλώσιμων, την ανακατανομή των ποδηλάτων μεταξύ των σταθμών, την τηλεφωνική υπηρεσία υποστήριξης, την ασφάλιση του συστήματος και την εν γένει λειτουργία του ΣΚΗΠ.

Με απόφαση Δημάρχου θα οριστεί τριμελής Επιτροπή που θα αποτελείται από υπαλλήλους του Τμήματος Κυκλοφορίας & Συγκοινωνιών της Δ/νσης Βιώσιμης Κινητικότητας, που θα έχει την εποπτεία του συστήματος και θα:

* Εισηγείται στο Δημοτικό Συμβούλιο τροποποιήσεις των όρων χρήσης και λειτουργίας του συστήματος.
* Διακόπτει και επαναλειτουργεί το σύστημα σε περίπτωση που εντοπιστούν βλάβες για την άμεση αποκατάσταση των οποίων απαιτείται η διακοπή του συστήματος.
* Διαπιστώνει βλάβες που έχουν υποστεί τα ποδήλατα και δίνει εντολή στο διαχειριστή του συστήματος για την αποκατάστασή τους είτε το κόστος τους καλύπτεται από το συμφωνητικό μεταξύ Δήμου και εταιρείας, είτε βαρύνει το Δήμο.
* Εγκρίνει τις διαφημίσεις και ορίζει το χώρο που παρέχεται στον εκάστοτε χορηγό του συστήματος ο οποίος υποστηρίζει οικονομικά τη διαχείριση και υποστήριξη του αυτοματοποιημένου συστήματος ποδηλάτων.
* Εξετάζει καταγγελίες και αιτήματα δημοτών σε σχέση με τη λειτουργία του συστήματος (επεκτάσεις δικτύου, βλάβες κλπ).
* Σε περίπτωση κλοπής ποδηλάτου ή βανδαλισμού στους σταθμούς ή τα ποδήλατα, μεριμνά για όλες τις απαιτούμενες διοικητικές ενέργειες προς τις αντίστοιχες υπηρεσίες (Τμήμα Ασφαλείας, Τροχαία κλπ), συγκεντρώνει στοιχεία για τα περιστατικά ή τους πιθανούς δράστες και συνεργάζεται με τις αντίστοιχες υπηρεσίες με κάθε νόμιμο τρόπο για την διαλεύκανση των υποθέσεων. Σε περίπτωση που διαπιστωθεί ποιος είναι ο δράστης της κλοπής ή του βανδαλισμού στους σταθμούς διαβιβάζει τα στοιχεία του στην επιτροπή του άρθρου 14 για να του επιβληθεί το ανάλογο πρόστιμο σύμφωνα με το άρθρο 11 του παρόντος.

**ΑΡΘΡΟ 16 – ΗΛΕΚΤΡΟΔΟΤΗΣΗ ΤΟΥ ΣΥΣΤΗΜΑΤΟΣ**

Τον Δήμο βαρύνει η κατανάλωση ηλεκτρικού ρεύματος.

Η ηλεκτροδότηση των σταθμών μίσθωσης γίνεται με ευθύνη και έξοδα του Δήμου.

**ΑΡΘΡΟ 17 – ΕΦΑΡΜΟΓΗ ΤΟΥ ΚΑΝΟΝΙΣΜΟΥ**

Η αρμοδιότητα εφαρμογής αυτού του κανονισμού ανήκει στις αρμόδιες υπηρεσίες του Δήμου.

Τα ποσά αποζημίωσης που προβλέπονται σε αυτόν τον Κανονισμό μπορούν να αναπροσαρμόζονται με απόφαση του Δημοτικού Συμβουλίου, για την οποία αρκεί η απόλυτη πλειοψηφία των παρόντων.

Οι χρήστες της υπηρεσίας θα ενημερώνονται για όλες τις τροποποιήσεις των παρόντων όρων στην ιστοσελίδα του Δήμου.

Τα ποσά αποζημίωσης που προβλέπονται από τις διατάξεις αυτού του Κανονισμού και επιβάλλονται ως ανωτέρω βεβαιώνονται σύμφωνα με το νόμο.

**ΠΑΡΑΡΤΗΜΑ Ι**

**ΕΝΗΜΕΡΩΣΗ ΓΙΑ ΤΗ ΣΥΛΛΟΓΗ ΚΑΙ ΕΠΕΞΕΡΓΑΣΙΑ ΔΕΔΟΜΕΝΩΝ ΠΡΟΣΩΠΙΚΟΥ ΧΑΡΑΚΤΗΡΑ**

**Αντικείμενο της παρούσας ενημέρωσης**

Ο Δήμος Βόλου (εφεξής ως «Δήμος» ή «Υπεύθυνος Επεξεργασίας»), με έδρα την Πλατεία Ρήγα Φεραίου, μέσω της παρούσας Ενημέρωσης έχει ως στόχο να ενημερώσει τους χρήστες για τον τρόπο και το σκοπό επεξεργασίας των προσωπικών δεδομένων τους κατά τη χρήση του **Αυτοματοποιημένου Συστήματος Κοινόχρηστων Ποδηλάτων** που παρέχεται από το Δήμο.

**ΟΡΙΣΜΟΙ**

Για τους σκοπούς της παρούσας Ενημέρωσης οι παρακάτω όροι έχουν την εξής σημασία:

**«Προσωπικά δεδομένα»:** Κάθεπληροφορία που αφορά ταυτοποιημένο ή ταυτοποιήσιμο φυσικό πρόσωπο («υποκείμενο των δεδομένων»), το ταυτοποιήσιμο φυσικό πρόσωπο είναι εκείνο του οποίου η ταυτότητα μπορεί να εξακριβωθεί άμεσα ή έμμεσα, ιδίως μέσω αναφοράς σε αναγνωριστικό στοιχείο ταυτότητας, όπως όνομα, σε αριθμό ταυτότητας, σε δεδομένα θέσης, σε επιγραμμικό αναγνωριστικό ταυτότητας ή σε έναν ή περισσότερους παράγοντες που προσιδιάζουν στη σωματική, φυσιολογική, γενετική, ψυχολογική, οικονομική, πολιτιστική ή κοινωνική ταυτότητα του εν λόγω φυσικού προσώπου.

**«Ειδικές κατηγορίες προσωπικών δεδομένων»:** Δεδομένα προσωπικού χαρακτήρα που αποκαλύπτουν τη φυλετική ή εθνοτική καταγωγή, τα πολιτικά φρονήματα, τις θρησκευτικές ή φιλοσοφικές πεποιθήσεις ή τη συμμετοχή σε συνδικαλιστική οργάνωση, καθώς και η επεξεργασία γενετικών δεδομένων, βιομετρικών δεδομένων με σκοπό την αδιαμφισβήτητη ταυτοποίηση προσώπου, δεδομένων που αφορούν την υγεία ή δεδομένων που αφορούν τη σεξουαλική ζωή φυσικού προσώπου ή τον γενετήσιο προσανατολισμό.

**«Επεξεργασία»:** Κάθε πράξη ή σειρά πράξεων που πραγματοποιείται με ή χωρίς τη χρήση μέσων, σε δεδομένα προσωπικού χαρακτήρα ή σε σύνολα δεδομένων προσωπικού χαρακτήρα, όπως η συλλογή, η καταχώριση, η οργάνωση, η διάρθωση, η αποθήκευση, η προσαρμογή ή η μεταβολή , η ανάκτηση, η αναζήτηση πληροφοριών, η χρήση, η κοινολόγηση με διαβίβαση, η διάδοση ή κάθε άλλη μορφή διάθεσης, η συσχέτιση ή ο συνδυασμός, ο περιορισμός, η διαγραφή ή η καταστροφή.

**«Ανωνυμοποίηση»:** Η επεξεργασία δεδομένων προσωπικού χαρακτήρα κατά τρόπο ώστε τα δεδομένα να μην μπορούν πλέον να αποδοθούν σε συγκεκριμένο υποκείμενο των δεδομένων.

**«Ψευδωνυμοποίηση»:** Ηεπεξεργασία δεδομένωνπροσωπικού χαρακτήρα κατά τρόπο ώστε τα δεδομένα να μην μπορούν πλέον να αποδοθούν σε συγκεκριμένο υποκείμενο των δεδομένων χωρίς τη χρήση συμπληρωματικών πληροφοριών, εφόσον οι εν λόγω συμπληρωματικές πληροφορίες διατηρούνται χωριστά και υπόκεινται σε τεχνικά και οργανωτικά μέτρα προκειμένου να διασφαλιστεί ότι δεν μπορούν να αποδοθούν σε ταυτοποιημένο ή ταυτοποιήσιμο φυσικό πρόσωπο.

**«Υπεύθυνος επεξεργασίας»:** Το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που , μόνοι ή από κοινού με άλλους, καθορίζουν τους σκοπούς και τον τρόπο της επεξεργασίας δεδομένων προσωπικού χαρακτήρα, όταν οι σκοποί και ο τρόπος της επεξεργασίας αυτής καθορίζονται από το δίκαιο της Ένωσης ή το δίκαιο κράτους μέλους, ή τα ειδικά κριτήρια για τον διορισμό του μπορούν να προβλέπονται από το δίκαιο της Ένωσης ή το δίκαιο κράτους μέλους. Στη συγκεκριμένη περίπτωση, ο Δήμος ενεργεί ως Υπεύθυνος Επεξεργασίας.

**«Εκτελών την επεξεργασία»:** Το φυσικό ή νομικό πρόσωπο, η δημόσια αρχή, η υπηρεσία ή άλλος φορέας που επεξεργάζεται δεδομένα προσωπικού χαρακτήρα για λογαριασμό του υπεύθυνου της επεξεργασίας.

**«Υποκείμενο των δεδομένων»:** Το φυσικό πρόσωπο του οποίου τα προσωπικά δεδομένα τυγχάνουν επεξεργασίας, εν προκειμένω οι χρήστες του Συστήματος Κοινόχρηστων Ποδηλάτων.

**«Συγκατάθεση»:** του υποκειμένου των δεδομένων: κάθε ένδειξη βουλήσεως, ελεύθερη, συγκεκριμένη, ρητή και εν πλήρη επίγνωση, με την οποία το υποκείμενο των δεδομένων εκδηλώνει ότι συμφωνεί, με δήλωση ή με σαφή θετική ενέργεια, να αποτελέσουν αντικείμενο επεξεργασίας τα δεδομένα προσωπικού χαρακτήρα που το αφορούν.

**«Παραβίαση δεδομένων προσωπικού χαρακτήρα»:** Η παραβίαση της ασφάλειας που οδηγεί σε τυχαία ή παράνομη καταστροφή, απώλεια, μεταβολή, άνευ άδειας κοινολόγηση ή πρόσβαση δεδομένων προσωπικού χαρακτήρα που διαβιβάστηκαν, αποθηκεύτηκαν ή υποβλήθηκαν κατ’άλλο τρόπο σε επεξεργασία.

**«Υφιστάμενη νομοθεσία»:** Η εθνική και ενωσιακή νομοθεσία περί προστασίας προσωπικών δεδομένων και συγκεκριμένα ο Γενικός Κανονισμός Προστασίας Δεδομένων (ΕΕ) 2016/679 (εφεξής «ΓΚΠΔ»), ο Ν. 4624/2019 καθώς και οι Αποφάσεις, Οδηγίες και Γνωμοδοτήσεις της Αρχής Προστασίας Δεδομένων Προσωπικού Χαρακτήρα (εφεξής «ΑΠΔΠΧ»)

**Δεδομένα που συλλέγει ο Δήμος στο πλαίσιο χρήσης και λειτουργίας του συστήματος κοινόχρηστων ποδηλάτων**

**Δεδομένα χρήστη, σκοποί επεξεργασίας και νόμιμη βάση**

Ο Δήμος για τη χρήση και λειτουργία του συστήματος κοινόχρηστων ποδηλάτων προβαίνει σε συλλογή και περαιτέρω επεξεργασία προσωπικών δεδομένων, τα οποία προμηθεύεται από πολλαπλές πηγές είτε μέσω της ηλεκτρονικής πλατφόρμας. Συγκεκριμένα:

|  |  |  |  |  |  |
| --- | --- | --- | --- | --- | --- |
| **Προσωπικό Δεδομένο** | **Πηγή** | **Σκοπός** | **Νομική Βάση** | **Αποδέκτες** | **Χρόνος Τήρησης** |
| Όνομα | Το ίδιο το υποκείμενο | α) λειτουργία του συστήματος κοινοχρήστων ποδηλάτων.  β) Εγγραφή στην ηλεκτρονική εφαρμογή διαχείρισης του συστήματος κοινοχρήστων ποδηλάτων  γ) Ταυτοποίηση χρήστη κοινόχρηστου ποδηλάτου  δ) Προστασία των ποδηλάτων από κλοπές, φθορές κ.ο.κ.  ε) Γεωεντοπισμός ποδηλάτων  στ) Συνδρομή σε περίπτωση ζημιών/ ατυχημάτων.  ζ) Συλλογή στατιστικών στοιχείων χρήσης.  η) Επικοινωνία για στατιστικούς λόγους ή για σκοπούς επιστημονικής έρευνας. | α) Συγκατάθεση του υποκειμένου (άρθρο 6 παρα. 1α ΓΚΠΔ)  β) Εκπλήρωση σύμβασης (άρθρο 6 παρ. 1β ΓΚΠΔ)  γ) Εκπλήρωση καθήκοντος που εκτελείται προς το δημόσιο συμφέρον (άρθρο 6 παρ. 1ε ΓΚΠΔ) | Εκτελούντες την Επεξεργασία: Η εταιρία «AMCO A.E» | 5 έτη μετά τη λήξη |
| Επώνυμο |
| Εmail |
| Κινητό/Σταθερό |
| Διεύθυνση κατοικίας |
| ΤΚ |
| Πατρώνυμο | Υπουργείο Ψηφιακής Διακυβέρνησης (Taxisnet) |
| ΑΦΜ |
| Μεταδεδομένα τοποθεσίας, κίνησης και στάθμευσης | Από το ποδήλατο |

**Συλλογή και επεξεργασία Προσωπικών Δεδομένων Ανηλίκων**

Η υπηρεσία δεν ευθύνεται σε άτομα κάτω των 18 ετών. Ως εκ τούτου, ο Δήμος δεν αναζητεί ή λαμβάνει προσωπικά δεδομένα ανηλίκων (δηλ. από πρόσωπα που δεν έχουν συμπληρώσει το 18ο έτος της ηλικίας τους), είτε άμεσα είτε έμμεσα μέσω τρίτων. Ωστόσο, δεδομένου ότι είναι αδύνατο να ελέγχεται πάντοτε η ηλικία των προσώπων που ενδέχεται να χρησιμοποιήσουν τα ηλεκτρικά ποδήλατα, συστήνεται σε γονείς και κηδεμόνες ανηλίκων να επικοινωνήσουν άμεσα με τον Δήμο, εάν διαπιστώσουν οποιαδήποτε μη εξουσιοδοτημένη κοινοποίηση δεδομένων εκ μέρους των ανηλίκων για τους οποίους είναι υπεύθυνοι, προκειμένου να ασκήσουν αντίστοιχα τα δικαιώματα που τους παρέχονται, όπως π.χ. για τη διαγραφή των δεδομένων τους. Σε περίπτωση που ο Δήμος αντιληφθεί ότι έχει συλλέξει προσωπικά δεδομένα ανηλίκου, δεσμεύεται να τα διαγράψει αμέσως και να λάβει κάθε αναγκαίο μέτρο για την προστασία των δεδομένων αυτών.

**ΑΠΟΔΕΚΤΕΣ**

Ο Δήμος, στο πλαίσιο συμμόρφωσης με νόμιμες υποχρεώσεις του, δύναται να διαβιβάσει προσωπικά δεδομένα των χρηστών σε άλλες δημόσιες αρχές (λ.χ. Ελληνική Αστυνομία, Δικαστικές Αρχές, Φορολογικές/Τελωνειακές Αρχές, ΑΠΔΠΧ κ.λ.π.) στο πλαίσιο άσκησης των εξουσιών τους.

Περαιτέρω, πρόσβαση στα προσωπικά δεδομένα των χρηστών έχει η εταιρεία «**AMCO Α.Β.Ε.Ε**.», στην οποία έχει ανατεθεί από το Δήμο η συλλογή, ανάλυση και επεξεργασία προσωπικών δεδομένων για λογαριασμό του, στο πλαίσιο διαχείρισης και λειτουργίας του συστήματος κοινόχρηστων ποδηλάτων για χρονικό διάστημα τριων ετών από την παραλαβή του έργου από τον Δήμο. Η τελευταία αυτή Εταιρεία αποτελεί «εκτελούσα την επεξεργασία» δια λογαριασμό του Δήμου και δεσμεύεται συμβατικά απέναντί του με συμβατικές ρήτρες ανάλογες του ανωτέρω ρόλου της, υπέχοντας όλες τις υποχρεώσεις που προβλέπονται από την Υφιστάμενη Νομοθεσία για σεβασμό των δικαιωμάτων των υποκειμένων των δεδομένων. Σε περίπτωση ανάθεσης της διαχείρισης σε νέο ανάδοχο μετά την πάροδο των τριών ετών, ο τελευταίος θα δεσμεύεται ομοίως από ανάλογες συμβατικές ρήτρες.

Ψευδωνυμοποιημένα δεδομένα αποστέλλονται από το Δήμο και στην Κεντρική Ηλεκτρονική Πλατφόρμα Μικροκινητικότητας του ΚΑΠΕ για να χρησιμοποιηθούν για στατιστικούς λόγους ή για σκοπούς επιστημονικής έρευνας του ΚΑΠΕ (ενδεικτικά για τη χρήση των κοινόχρηστων ποδηλάτων, την προσφορά και τη ζήτηση των υπηρεσιών μικροκινητικότητας, την αξιοποίηση των υφισταμένων υποδομών, τα ενεργειακά και περιβαλλοντικά οφέλη των σχετικών δράσεων κ.λ.π.)

Παράλληλα, τα προσωπικά δεδομένα των χρηστών ενδέχεται να διαβιβαστούν σε υπαλλήλους του Δήμου στο πλαίσιο της εργασίας τους, σε δημόσιες αρχές, ανεξάρτητες αρχές κλπ. (πχ Αστυνομικά Τμήματα, Εισαγγελικές, Δικαστικές, Φορολογικές, Τελωνειακές Αρχές, την ΑΠΔΠΧ κλπ.) για σκοπό και λόγους συμμόρφωσης του Δήμου με τις νόμιμες υποχρεώσεις του.

**Διαβίβαση προσωπικών δεδομένων εκτός Ε.Ε.**

Τα δεδομένα των χρηστών κατά κανόνα δεν διαβιβάζονται σε χώρες εκτός Ε.Ε.. Σε περίπτωση όμως, διαβίβασης των προσωπικών δεδομένων των χρηστών σε χώρα εκτός Ευρωπαϊκής Ένωσης (ΕΕ) ή του Ευρωπαϊκού Οικονομικού Χώρου (ΕΟΧ), ο Δήμος προηγουμένως ελέγχει εάν:

α)Η Επιτροπή έχει εκδώσει σχετική απόφαση επάρκειας για την Τρίτη χώρα προς την οποία θα γίνει η διαβίβαση (άρθρο 45 ΓΚΠΔ)

β) Τηρούνται οι κατάλληλες εγγυήσεις σύμφωνα με τις Οδηγίες του Ευρωπαϊκού Συμβουλίου Προστασίας Δεδομένων (ΕΣΠΔ) για τη διαβίβαση των δεδομένων αυτών (άρθρο 46 ΓΚΠΔ),

γ) Γίνεται βάσει μιας εκ των εξαιρέσεων (π.χ. η ρητή συγκατάθεση του χρήστη και ενημέρωση του σχετικά με τους κινδύνους που ενέχει η διαβίβαση, η διαβίβαση είναι απαραίτητη για εκτέλεση σύμβασης κατόπιν αιτήματος του υποκειμένου, υπάρχουν λόγοι δημοσίου συμφέροντος, είναι αναγκαία για στήριξη νομικών αξιώσεων και ζωτικών συμφερόντων του υποκειμένου των δεδομένων κλπ) που προβλέπονται στο άρθρο 49, για περιστασιακές και μη επαναλαμβανόμενες επεξεργασίες.

Διαφορετικά , η διαβίβαση προς Τρίτη χώρα απαγορεύεται και ο Δήμος δεν θα διαβιβάσει προσωπικά δεδομένα των χρηστών προς αυτή, εκτός εάν ισχύει κάποια από τις ειδικές παρεκκλίσεις που προβλέπει ο ΓΚΠΔ.

**Χρονικό Διάστημα Διατήρησης Δεδομένων**

Τα προσωπικά δεδομένα του χρήστη διατηρούνται όσο ο λογαριασμός χρήστη είναι ενεργός. Σε περίπτωση κλοπής ή φθοράς ή άλλης αξίωσης του Δήμου κατά του χρήστη λόγω παραβίασης των συμβατικών υποχρεώσεων του τελευταίου, ο Δήμος διατηρεί τα προσωπικά δεδομένα του χρήστη και για το χρονικό διάστημα που απαιτείται έως την τελεσιδικία των όποιων αξιώσεων γεννηθούν. Αυτό σημαίνει ότι για την εκτέλεση σύμβασης, τα προσωπικά δεδομένα διατηρούνται για όσο χρονικό διάστημα είναι απαραίτητο για την εκτέλεση της σύμβασης και για τη θεμελίωση, άσκηση, ή/και υποστήριξη νομικών αξιώσεων με βάση αυτή, δηλαδή έως 5 έτη από τη λήξη της σύμβασης με την Ανάδοχο εταιρία.

**Ασφάλεια των Προσωπικών Δεδομένων**

Λαμβάνοντας υπόψη τις τελευταίες τεχνολογικές εξελίξεις, το κόστος εφαρμογής και τη φύση, το πεδίο εφαρμογής το πλαίσιο και τους σκοπούς της επεξεργασίας, καθώς και τους διαφορετικής έντασης και έκτασης κινδύνους επέλευσης και σοβαρότητας για τα δικαιώματα και για τις ελευθερίες των υποκειμένων από την επεξεργασία των προσωπικών τους δεδομένων, ο Δήμος λαμβάνει τα απαραίτητα τεχνικά και οργανωτικά μέτρα για την προστασία των δικαιωμάτων και των ελευθεριών των χρηστών. Παρότι καμία μέθοδος διαβίβασης μέσω του Διαδικτύου ή μέθοδος ηλεκτρονικής αποθήκευσης δεν είναι απόλυτα ασφαλής, ο Δήμος λαμβάνει όλα τα αναγκαία μέτρα ψηφιακής ασφάλειας δεδομένων (antivirus, firewall κλπ.), συμμορφούμενος με τις υποχρεώσεις του σύμφωνα με την Υφιστάμενη Νομοθεσία.