****

**ΔΗΜΟΣ ΒΟΛΟΥ**

**ΔΙΕΥΘΥΝΣΗ ΠΟΛΙΤΙΣΜΟΥ**

|  |  |
| --- | --- |
| **Δ/νση : Πολιτισμού**  **Ταχ. Δ/νση : Δημοτικό Θέατρο «Βαγγέλης Παπαθανασίου», Πλατεία Ρήγα Φεραίου**  **Τ.Κ : 38334**  **Πληροφορίες : Αιμιλία Κραβαρίτη**  **Τηλ./Φαξ :2421353220**  **Email : a.kravariti@volos-city.gr** | Βόλος 5/2/2026  Αρ.πρωτ. 9353 |

Προς τον Πρόεδρο του Δημοτικού Συμβουλίου Βόλου

κ. Αθανάσιο Θεοδώρου

**Θέμα: Έγκριση Καλλιτεχνικού Προγραμματισμού Δημοτικού Περιφερειακού Θεάτρου Βόλου για το έτος 2026.**

Στο πλαίσιο υλοποίησης των όρων της Προγραμματικής Σύμβασης Πολιτιστικής Ανάπτυξης μεταξύ Υπουργείου Πολιτισμού, Δήμου Βόλου και Περιφέρειας Θεσσαλίας, εισηγούμαστε την έγκριση του Καλλιτεχνικού Προγραμματισμού του Δήμου Βόλου για το έτος 2026, όπως αυτός προτάθηκε από τον Καλλιτεχνικό Διευθυντή του ΔηΠεΘε Βόλου και χαρακτηρίστηκε ως ρεαλιστικός από την Αντιδήμαρχο και τους υπαλλήλους της Διεύθυνσης Πολιτισμού και του οποίου περιεχόμενο αποτελούν α. οι παρακάτω παραστάσεις – παραγωγές του Δήμου Βόλου και β. μετακλήσεις παραστάσεων Ελλήνων δημιουργών :

**1. ΠΑΡΑΓΩΓΕΣ ΔΗΠΕΘΕ ΒΟΛΟΥ**

**Α) ΚΕΝΤΡΙΚΗ ΣΚΗΝΗ**

1. *ΑΝΝΑ ΚΑΡΕΝΙΝΑ*

Το μυθιστόρημα του Λέοντος Τολστόι μεταφέρεται στη σκηνή σε νέα θεατρική διασκευή. Στο επίκεντρο βρίσκεται η σύγκρουση ανάμεσα στην προσωπική επιθυμία και στις κοινωνικές συμβάσεις, καθώς και οι συνέπειες των επιλογών των χαρακτήρων μέσα σε ένα αυστηρά δομημένο κοινωνικό πλαίσιο. Η παράσταση διερευνά τις έννοιες της ελευθερίας, της ευθύνης και της ηθικής, μέσα από ένα σύνολο χαρακτήρων που κινούνται ανάμεσα στον έρωτα, την υποχρέωση και την κοινωνική αποδοχή. Προγραμματισμένη πρεμιέρα: Οκτώβριος 2026.

2. *ΟΙ ΓΕΡΜΑΝΟΙ ΞΑΝΑΡΧΟΝΤΑΙ*

Η κωμωδία των Αλέκου Σακελλάριου και Χρήστου Γιαννακόπουλου παρουσιάζεται στο Θέατρο της Παλαιάς Ηλεκτρικής Εταιρίας Βόλου. Το έργο αξιοποιεί το χιούμορ και την παρεξήγηση για να σχολιάσει κοινωνικές συμπεριφορές και στάσεις απέναντι στο φόβο, την εξουσία και την παραπληροφόρηση στη μεταπολεμική ελληνική κοινωνία. Προγραμματισμένη πρεμιέρα: Δεκέμβριος 2026.

**Β. ΠΕΙΡΑΜΑΤΙΚΗ ΣΚΗΝΗ**

1. *Ο ΓΙΓΑΝΤΑΣ*

*Ο Γίγαντας* αποτελεί διασκευή του θεατρικού έργου *Ο Αυτόχειρας* του Νικολάι Έρντμαν. Γράφτηκε το 1928 και πραγματεύεται τη χειραγώγηση του ατόμου από συλλογικές και ιδεολογικές δυνάμεις, μέσα από τη μορφή της πολιτικής φαρσοκωμωδίας. Το έργο απαγορεύτηκε στη Σοβιετική Ένωση και παίχτηκε για πρώτη φορά το 1969, στη Στοκχόλμη. Προγραμματισμένη πρεμιέρα: Ιούνιος - Σεπτέμβριος 2026.

**Γ. ΣΚΗΝΗ ΓΙΑ ΟΛΗ ΤΗΝ ΟΙΚΟΓΕΝΕΙΑ**

1. *Σάρα Κρου*

Η παράσταση *Σάρα Κρου* αποτελεί σύγχρονη θεατρική διασκευή του βικτωριανού μυθιστορήματος της Frances Hodgson Burnett *Η Μικρή Πριγκίπισσα*. Το έργο παρακολουθεί τη διαδρομή ενός παιδιού που, μέσα από αλλεπάλληλες απώλειες και ανατροπές, καλείται να επαναπροσδιορίσει τη θέση του στον κόσμο. Η παράσταση απευθύνεται σε παιδιά και ενήλικες και εστιάζει στη δύναμη της φαντασίας, στην αντοχή απέναντι στις δυσκολίες και στη διαμόρφωση της προσωπικής ταυτότητας.

Κείμενο: Σοφιάννα Θεοφάνους, Μουσική: Θοδωρής Οικονόμου. Για τη συγκεκριμένη παραγωγή, ο Δήμος Βόλου, πέραν των 9 επαγγελματιών ηθοποιών, αξιοποιεί το καλλιτεχνικό δυναμικό της πόλης με συμμετοχές από τη θεατρική ομάδα Βόλου «Θρυαλλίδα», τη θεατρική ομάδα «Ο 3ος Όροφος», το Τμήμα Μονωδίας του Δημοτικού Ωδείου Βόλου και τη σχολή χορού Break a move. Την παράσταση συνοδεύουν 5 μουσικοί υπό τη διεύθυνση του Μαέστρου της Συμφωνικής Ορχήστρας Δήμου Βόλου Ιωακείμ Μπαλτσαβιά. Προγραμματισμένη πρεμιέρα: Φεβρουάριος 2026.

**2. ΜΕΤΑΚΛΗΣΕΙΣ**

20 Μαρτίου 2026

**Γιώργος Χριστοδούλου - Σταθμός Ω**

Το Εθνικό Θέατρο παρουσιάζει την παράσταση Σταθμός Ω, ένα νέο ελληνικό θεατρικό έργο του Γιώργος Χριστοδούλου, σε σκηνοθεσία του Δημήτρης Τσικούρας (Τσικ), αριστούχου αποφοίτου του Τμήματος Σκηνοθεσίας της Δραματικής Σχολής του Εθνικού Θεάτρου, το οποίο αντλεί έμπνευση από τη ραψωδία Ω της Ιλιάδα και τον πυρήνα της ικεσίας του Πριάμου προς τον Αχιλλέα, μετασχηματίζοντάς τον σε μια σύγχρονη δραματουργική αφήγηση γύρω από τη βία, τη σιωπή, τη διαφορετικότητα, τη συλλογική συνενοχή, την απώλεια, τη μνήμη και την πράξη της συγχώρεσης. Η ευέλικτης κλίμακας παραγωγή εντάσσεται στις δράσεις δικτύωσης του Εθνικού Θεάτρου και της στρατηγικής αποκέντρωσης, με στόχο τη μεταφορά της καλλιτεχνικής δημιουργίας πέρα από το αστικό κέντρο, σε συνεργασία με ΔΗ.ΠΕ.ΘΕ., δήμους και τοπικούς φορείς, ενώ η διαδρομή της θα ολοκληρωθεί την άνοιξη του 2026 στην Πλαγία Σκηνή του Κτηρίου Τσίλλερ.

21 & 22 Μαρτίου

**Άννα Βαγενά - Μνήμη Θολή**

Ένα ζευγάρι. Μετά από 40 χρόνια κοινής ζωής, η γυναίκα αρρωσταίνει από άνοια. Οάντρας αναγκάζεται να την κλείσει σε κλινική και τότε μια τεράστια ανατροπή συμβαίνει στη ζωή τους.

Σκηνοθεσία : Άννα Βαγενά

Φωτισμοί: Μελίνα Μάσχα

Μουσική: Λουκιανός Κηλαηδόνης

Επεξεργασία - προσαρμογή μουσικής και ήχων : Νείλος Καραγιάννης

28 Μαρτίου 2026

**Κυριακή Νασιούλα - 4 + ΕΝΑ**

Η παράσταση 4 + ΕΝΑ της Βολιώτισσας Κυριακής Νασιούλα είναι έργο σύγχρονου χορού με σαφή δραματουργική σύλληψη, που διερευνά τη σχέση συλλογικού και ατόμου μέσα από τη συνύπαρξη τεσσάρων σωμάτων και ενός πέμπτου που λειτουργεί ως διαφοροποίηση και ρήγμα στη συνοχή της ομάδας. Η κινησιολογική γλώσσα βασίζεται στη σωματικότητα, το βάρος και την επανάληψη μικρών μοτίβων που μετασχηματίζονται σταδιακά, χωρίς αφηγηματική πλοκή αλλά με καθαρή εξέλιξη εντάσεων και ισορροπιών. Η σκηνική της οικονομία και οι περιορισμένες τεχνικές απαιτήσεις την καθιστούν προσαρμόσιμη σε διαφορετικούς χώρους, γεγονός που ενισχύει τη δυναμική της για περιοδεία στην Ελλάδα και το εξωτερικό, ενώ η επιτυχημένη παρουσίασή της στην Κεντρική Αίθουσα του Δημοτικού Θεάτρου Πειραιά επιβεβαιώνει ότι πρόκειται για έργο σύγχρονου χορού με σαφή σκηνική ταυτότητα και επικοινωνία με ευρύτερο κοινό.

4&5 Απριλίου 2026

**Σοφοκλης - Οιδίπους Τύραννος**

Μετά από δύο επιτυχημένες χρονιές σε Ελλάδα και εξωτερικό, η βραβευμένη παράσταση του Θανάση Σαράντου φιλοξενείτε για πρώτη φορά στον Βόλο.

Μετάφραση: Μίνως Βολανάκης

Σκηνοθεσία- Δραματουργική επεξεργασία - φωτισμοί: Θανάσης Σαράντος

Μουσική – Ηχητικός σχεδιασμός: Κωνσταντίνος Ευαγγελίδης

Σκηνικό– Κοστούμια: Άση Δημητρολοπούλου

Επιμέλεια Κίνησης: Πλωτίνος Ηλιάδης

VideoArt παράστασης: Διονύσης Σιδηροκαστρίτης

Παραγωγή: Ηθικόν Ακμαιότατον ΑΜΚΕ

Ερμηνεύουν οι: Θανάσης Σαράντος (Οιδίπους Τύραννος), Αγγελική Λεμονή (Ιοκάστη- Τειρεσίας), Κωνσταντίνος Λάγκος (Κρέων), Πάρης Σκαρτσολιάς (Εξάγγελος-Χορός), Γιάννης Χαρτοδιπλωμένος (Χορός), Βαγγέλης Μάγειρος  (Χορός-Θεράπων), Κωνσταντίνος Τσιάκος (Χορός), Παναγιώτης Παπαδούλης (Χορός) Χάρης Παπαδόπουλος (Άγγελος-Χορός).

|  |  |  |
| --- | --- | --- |
| Η Α. Προϊσταμένη  Της Δ/νσης Πολιτισμού  Αιμιλία Κραβαρίτη |  | Η Αντιδήμαρχος  Πολιτισμού και Μουσείων  Έλενα Αντωνοπούλου |
| Η Γενική Γραμματέας  του Δήμου Βόλου  Ελένη Γακιοπούλου |  | Ο Δήμαρχος Βόλου  Αχιλλέας Μπέος |